Tim Noakes verander deuntjie oor suiwelprodukteArgieffoto Volgens die berig het Noakes erken dat room en jogurt verwyder is van die sogenaamde groenlys op die Real Meal Revolution-webtuiste. Noakes het aan die koerant gesê die veranderinge is aangebring deur die medeskrywers van die boek Sally-Ann Creed, Jono Proudfoot en David Grier. Die produkte was egter ŉ week later terug op die groenlys. Creed het aangevoer dat verslankers moontlik te veel suiwelprodukte inneem. Volgens die koerant is Noakes en sy span besig om ŉ mediaverklaring voor te berei om enige verwarring uit die weg te ruim. Daar is ook ŉ kennisgewing op die webtuiste aangebring: “Ons het bevind dat sommige mense aansienlik meer gewig verloor indien hulle suiwelprodukte uitsny. Ons het suiwelprodukte op die groenlys gelos maar jy sal jou gewigsverlies en inname van suiwelprodukte moet monitor.” Dieetkundiges het intussen die kommer uitgespreek dat ‘n vermindering in suiwelprodukte sal lei tot ‘n laer inname van noodsaaklike voedingstowwe, het die koerant berig. Noakes het homself beide lof en kritiek op die hals gehaal vir die sogenaamde “Noakes-dieet”, ŉ laekoolhidraat-, hoë-vet-dieet.